**Pasărea ceas**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt pasărea ceas ce zboară alene

Curbând stalactite din timpul pierdut,

Minutele plâng, ascunse sub pene,

Cerând al secundei vremelnic sărut.

Tic-Tac, mă-nfăşor în prafuri stelare,

Argintul luminii străluce în ochi

Iar bezna uitării în cercuri dispare

Prelinsă-ntr-un vortex de negru deochi.

Şi cârduri de clipe sosesc pregătite

Să plece pierdute spre timpul deapoi,

Eu încă aştept pe vârful de munte

Să scot curcubeul ascuns între ploi.

Doar geruri coboară hulpave, haine,

Să sfârtece visul prin care mai speri,

Şi ziua de astăzi va fi pentru mâine

Ce mâine e astăzi cu aripi de ieri.

Deschid şi închid cu zgomot aripa

În geamăt de ceas cu ritm cardiac

Iar timpul amar îşi plânge risipa,

Prin frunza visării cu iz de tic-tac.

Şi totul se-nvârte, şi totul dispare

În zări sfâşiate de zbor milenar,

Şi iarăşi apare, şi iarăşi tresare

Secunda visării la vechiul hotar.

26.01.2016